നാണ്യവിളകള് മൂല്യവര്ധിത ഉത്പന്നങ്ങളാക്കും: മന്ത്രി കട്ടപ്പന: കര്ഷകര് ഉത്പ്പാദിപ്പിക്കുന്ന നാണ്യവിളകള് മൂല്യവര്ധിത ഉത്പന്നങ്ങളാക്കി മാറ്റാനുള്ള നടപടികള് സ്വീകരിക്കുമെന്ന് മന്ത്രി ജി.ആര്. അനില്. തൂക്കുപാലത്ത് സംഘടിപ്പിച്ച ഏലയ്ക്ക വിതരണം ചെയ്യുന്ന വാഹനങ്ങളുടെ ഫ്ളാഗ് ഓഫ് കര്മം നിര്വഹിക്കുകയായിരുന്നു അദ്ദേഹം. ഓണക്കിറ്റില് ഏലയ്ക്ക ഉള്പ്പെടുത്തിയത് കര്ഷകര്ക്ക് ആശ്വാസമാകും. അതോടൊപ്പം പ്രാദേശികമായ ഇത്തരം തനത് ഉത്പന്നങ്ങള് ശേഖരിക്കുകയും കിറ്റില് ഉള്പ്പെടുത്താന് സാധിക്കുന്നവയുടെ സാധ്യത പരിശോധിക്കുകയും ചെയ്യുമെന്ന് മന്ത്രി പറഞ്ഞു. സംസ്ഥാന സര്ക്കാര് ഓണക്കിറ്റില് നല്കാന് ഇടുക്കിയില് നിന്നുമെടുക്കുന്ന ഏലയ്ക്കയില് പത്ത് ജില്ലയിലേക്കുള്ള ഏലയ്ക്ക നല്കുന്നത് പട്ടം കോളനി സര്വീസ് സഹകരണ ബാങ്കാണ്. മന്ത്രിമാരായ റോഷി അഗസ്റ്റിനും ജി.ആര്. അനിലും ചേര്ന്ന് വാഹനങ്ങളുടെ ഫ്ളാഗ് ഓഫ് നിര്വഹിച്ചു. എം.എം. മണി എംഎല്എ അധ്യക്ഷത വഹിച്ചു. മന്ത്രി റോഷി അഗസ്റ്റിന്, ജില്ലാ പഞ്ചായത്ത് പ്രസിഡന്റ് ജിജി കെ. ഫിലിപ്പ്, ത്രിതല പഞ്ചായത്തംഗങ്ങളായ കെടി കുഞ്ഞ്, വിന്സി വാവച്ചന്, സജ്ന ബഷീര്, സതി അനില് കുമാര്, പട്ടം കോളനി സഹകരണ ബാങ്ക് പ്രസിഡന്റ് ജി.ഗോപാല കൃഷ്ണന് എന്നിവര് പ്രസംഗിച്ചു.